**Töredékek, talált tárgyak**

*Konferencia a 85 éve született Tandori Dezső emlékére*

2023. december 8., péntek, 10 órától

SZTE BTK, Kari Konferenciaterem (Szeged, Egyetem utca 2., BTK-főépület)

A konferencia elsősorban azokat a fiatal kutatókat, vagy kutatásaikat nemrégen megkezdő szakembereket sorakoztatja föl, akik a Tandori-életmű különféle problémáival, kihívásaival, kérdéseivel foglalkoznak. Az esemény nemcsak a legfrissebb kutatási eredmények bemutatásához kíván alkalmat teremteni, de egyúttal tudományos közösségépítő szerepet is vállal azzal, hogy összegyűjti a jelen és a jövő Tandori-filológiájának képviselőit.

10.00-10.30

Köszöntőt mond: **Prof. Dr. Gyenge Zoltán**, az SZTE Bölcsészet- és Társadalomtudományi Kar dékánja

Az előadásokat bevezeti: **Tóth Ákos**, szervező, adjunktus, SZTE BTK Összehasonlító Irodalomtudományi Tanszék

10.30 – 10.50

**Füzi Péter**

SZTE BTK Irodalom- és Kultúratudományi Doktori Iskolájának hallgatója, Akadémiai Kiadó (szerkesztő), Forrás folyóirat (szerkesztő)

*Eddigi kutatások összefoglalása:*

Kutatásaimban elsősorban Tandori azon költeményeivel és írásaival foglalkozom, ahol az olvasó aktív részvételét előlegezi meg a szövegben, számítva arra, hogy az együttműködés sokkal inkább az újraírással, semmint az egyszerű olvasással lesz rokon. Így disszertációm homlokterében elsősorban a *Koppar köldüs* áll, ám az ebbe az irányba tartó kísérletek már az *Egy talált tárgy megtisztításá*ban is megjelennek.

*Fontosabb publikációk a témában:*

Füzi Péter: *A sakkírás mechanikája*, Tiszatáj, 2017/4.

Füzi Péter: *Olvasni az olvashatatlant: A Koppar köldüs olvasási és írási lehetőségei*, Forrás,

2019/9

Füzi Péter: *A figyelem szünetei: A Koppar köldüs előzményei*, Székelyföld, 2020/4

Péter Füzi: *Dezső Tandori’s Koppar köldüs*, Fabula: la recherche en littérature 2021/12

Füzi Péter: *„Szpéróval mit üzentek?”* (Aposztrophé és haláltudat a Londoni Mindenszentek című költeményben) Tiszatáj, 2023/2.

*Az előadás címe és ajánlása:*

**Mennyit tudunk Tandori Dezső pályakezdéséről, avagy miért kell egy bibliográfia?**

Mennyit tudunk Tandori Dezső pályakezdéséről? Az első két kötetét a szakirodalom ugyan rendkívül alaposan feldolgozta, de az őket megelőző, periodikákban megjelenő publikációkat legtöbbször csak a lábjegyzetekben említi meg, holott ezek figyelembevételével egy jóval összetettebb képet kapunk a kötetek kialakulásáról. Előadásomban ezek mellett még arra is kitérek, hogy milyen eszközök állnak a rendelkezésünkre ezek felderítéséhez, valamint ennek az időszaknak a publikációs gyakorlatából származó tanulságokat hogyan tudjuk az életmű későbbi szakaszaira is kiterjeszteni.

10.50-11.10

**Zámbó Bianka**

Pannon Egyetem Humántudományi Karának tanársegéde, PPKE BTK Irodalomtudományi Doktori Iskolájának hallgatója

*Eddigi kutatások összefoglalása:*

Kutatásom fókuszában a Tandori Dezső életművében jelenlévő, a költő kézírásából és kézi rajzaiból kiépülő szó–kép alakzatok állnak. Arra keresem a választ, hogy hol húzódik verbalitás és vizualitás határa, mi az a peremvidék, ahol a két médium összjátéka figyelhető meg. Disszertációmban elsősorban az *Ördöglakat* című kötet alkotásainak pozícionálásával és versként olvashatóságának kérdésével foglalkozom. Leginkább az érdekel, hogy lehet-e líraként olvasni egy rajzos alkotást.

*Fontosabb publikációk a témában:*

Zámbó Bianka: *Rajzolható és reszelhető-e a vers?:* Gondolatok Tandori Dezső rajzverseiről, Tiszatáj, 2023/2, 72-80.

Zámbó Bianka – Buday Bálint: *„Hogy ki ne jöjjünk a gyakorlatból”*, In Tandori Dezső: *„…most már csak néz beszédem”*, Tiszatáj Könyvek, Szeged, 2023, 267-278.

Zámbó Bianka: *„Ut pictura poesis”* Az intermedialitás megjelenési formái Tandori Dezső költészetében, In *Az alkalmazott művészet létmódjai és a kreatív ipar kihívásai napjainkban*, szerk. Márfai Molnár László, Pásztory Zoltán, Soproni Egyetem Kiadó, Sopron, 2023, 72-80.

Zámbó Bianka: *„Ördöglakat, angyalhinta: van-e rá tinta?”*: Tandori Dezső Ördöglakat című kötetének rajzversei, Forrás, 2022/12, 15-49.

*Az előadás címe és ajánlása:*

**Intermedialitás, konceptualitás, rekontextualizálás: közelítés három lépésben**

Tandori Dezső intermediális természetű rajzversei (mint például az *Ördöglakat* kötet művei) a konceptuális művészettel rokoníthatóak, hisz alapvetően fogalmi természetűek. Az azonos szinten lévő vizuális és verbális elemek egymást kiegészítő játékából adódik össze a gondolati tartalom megformálása. Meghatározó jellemvonásuk, hogy egy filozófiai tézis vagy egy irodalmi alkotás központi motívumát egy egyszerű vonalrajz segítségével emelik a vers terébe, és értelmezik tovább egy-egy újabb kérdésfeltevésen keresztül. Előadásomban három kulcskifejezésen keresztül közelítek Tandori rajzverseihez, pozícionálásukra az intermedialitás, a konceptualitás és a rekontextualzálás fogalmán keresztül teszek kísérletet.

11.10 – 11.30

**Buday Bálint**

Pázmány Péter Katolikus Egyetem BTK Irodalomtudományi Doktori Iskolájának hallgatója, kritikus

*Eddigi kutatások összefoglalása:*

Eddigi kutatásaimban a Tandori-lírának olyan aspektusait vizsgáltam, melyekben egyaránt tetten érhető a hagyományos líranyelv felülvizsgálatára, kiszélesítésére, meghaladására irányuló törekvés. A 2019-es OTDK-dolgozatomban (mellyel a XXXIV. OTDK Humán Tudományi Szekció – Összehasonlító irodalom- és kultúratudomány 2 (kortárs) tagozat – I. helyezését és különdíját nyertem el) a vershez fűzött szerzői lábjegyzetek poétikai szereplehetőségeit vizsgáltam néhány a ’60-as és ’70-es években induló költő verseiben, többek között Tandori *Egy talált tárgy megtisztítása* című kötetében. A paratextualitást játékba hozó versek vizsgálata mellett a kutatásaim másik iránya az olyan intermediális alkotások – az írásjelek vizualitását is kiaknázó figurális alakzatok, ideogrammák – elemzése, melyek esetében a befogadó egyszerre van kitéve a verbális és a vizuális hatásnak.

*Fontosabb publikációk a témában:*

Buday Bálint: *Vajmi keveset tudtam meg a \*-ról, -ről.* A vershez fűzött, szerzői lábjegyzet az 1970-es, 80-as, 90-es évek magyar lírájában, Literatura 2019/2, 170-180.

Buday Bálint: *Amiről nem lehet beszélni, arról rajzolni kell!*. Ideogrammák Tandori Dezső életművében, Tiszatáj 2021/3, 76-86.

Buday Bálint ‒ Zámbó Bianka: *„Hogy ki ne jöjjünk a gyakorlatból”*, In Tandori Dezső: *„…most már csak néz beszédem”*, Tiszatáj Könyvek, Szeged, 2023, 267-278.

*Az előadás címe és ajánlása:*

**A Szerző feltámadása – Az önkommentár mint lírai paratextus Tandori Dezső életművében**

Előadásomban Gérard Genette paratextus-elméletéből kiindulva egy meglehetősen kétes legitimitású paratextuális műfaj, a vershez fűzött utólagos szerzői önkommentár szövegtípusát vizsgálom Tandori Dezső életművében. A műfajt övező legitimációs deficit abból az előfeltevésből fakad, hogy a szerzői önértelmezés az utólagosság következtében csupán egy, és a benne szereplő kommentártípusok – az önértelmezői beszédpozícióból fakadó – tematikus heterogenitása (pl. a szerzői intenció játékba hozása) miatt egyáltalán nem feltétlenül tekinthetőek a szerző verseinek legadekvátabb interpretációjának, amelyről így a „Szerző” barthes-i értelemben vett „halálának” értelmében a befogadónak talán a legjobb tudomást sem vennie. Az előadás során szóba kerülő két önkommentár-gyűjtemény – az 1978-as *Mi mondható róla, mondható róla* című kétrészes önértelmező esszé, valamint a 2008-as *2 és fél töredék Hamletnek* című kötet – interpretációs stratégiáinak és beszédpozícióinak elemzése révén arra igyekszem rámutatni, hogy ez a szövegtípus izgalmasabb és komplexebb annál, mint ahogy a honi irodalomtudomány eddig kezelte.

11.30-12.00

Kérdések, észrevételek

12.00 – 13.00

Szünet

13.00-13.20

**Kokas Nikolett**

Pázmány Péter Katolikus Egyetem BTK, Irodalomtudományi Doktori Iskolájának hallgatója, művészettörténész

*Eddigi kutatások összefoglalása:*

Tandori-kutatóként azokat a képzőművészeti kapcsolatokat vizsgálom, amelyek ihletadó forrásként jelentős szerepet játszanak az életműben. A folyamatos irodalmi jelenléten túl Tandori számos társművésszel tartott szoros kapcsolatot, amelyre nemcsak a velük zajló levelezés, hanem a Tandori házaspár képzőművészeti hagyatéka is bizonyíték, melynek vizsgálata fontos részét képezi disszertációmnak. A Hiányzásra kijelölt hely emlékkiállítás, és A betűből. A szóból. című Tandori-Kurtág kiállítások kurátoraként a célom az volt, hogy minél szélesebb körben megismertessem Tandori „feltételes megállóit” a közönséggel.

*Fontosabb publikációk a témában:*

Kokas Nikolett: *„Amit nem éltem, nem írok róla. Amit nem írhatok meg, nem akarom átélni sem”*, In *Hiányzásra kijelölt hely*. Tandori jelenlétei(i). Budavári Kulturális Nonprofit Kft. 2022. 19.

Kokas Nikolett: *Tandori Vers Emlékhasáb*. Interjú Jovánovics Györggyel, Balkon 20221/3-4, 47.

Kokas Nikolett: *A betűből. A szóból*., Tiszatáj 2023/02, 95-96.

Kokas Nikolett: *T.D. sírversének margójára*, Kortárs 2023/05.

*Az előadás címe és ajánlása:*

**Tandori Dezső hagyatékának képzőművészeti vonatkozásai**

Tandori Dezső képzőművészeti hagyatékának jelentős része a költő házaspár halála után a családhoz került. Művészettörténészként és családtagként vállaltam a hagyaték ezen részének feldolgozását. A doktori disszertációmban vizsgált anyag megvilágító erejű adalékkal szolgál Tandori pályájának minden korszakára, hiszen számos versének, egyedülálló irodalmi alkotói attitűdjének ihletadó forrásai lettek a lakása falait benépesítő alkotások. A hagyaték általam vizsgált részének rendszerezése és kutatása során célom, hogy Tandori pályájának képzőművészetet érintő részeit pontosabban lássuk, és ennek lírájára gyakorolt hatását jobban megértsük.

13.20-13.40

**Jánosa Eszter**

Az ELTE BTK Irodalomtudományi Doktori Iskolájában 2023-ban fokozatot szerzett kutató, költő, kritikus

*Eddigi kutatások összefoglalása:*

Több mint tíz éve foglalkozom a szubjektivitás poétikai alakzataival Tandori Dezső életművében. 2023-ban az ELTE Irodalomtudományi Doktori Iskolájában védtem meg a *Szubjektumkoncepciók Tandori Dezső költészetében* című doktori disszertációt, amely Schein Gábor és Bartal Mária témavezetése mellett, legnagyobbrészt Londonban íródott. Az értekezés Tandori költészetének szubjektumképeit Emmanuel Lévinas filozófiája nyomán, az alteritás kérdése felől közelíti meg.

*Fontosabb publikációk a témában:*

Jánosa Eszter: *„Tárt-tér a lény-s-lény közt". Szubjektív tér és etikai dimenzió Tandori Dezső élet-művében a Mindenki sziget című rajzvers alapján*, Új Forrás, 2016/2, 56-65.

Jánosa Eszter: *"Vég-én élet, az". Tandori Dezső: Szellem és félálom*, Alföld, 2014/6, 101-105.

Jánosa Eszter: *Duchamp-öröknapok. Személyesség és személytelenség Tandori Dezső "élet-művében",* Literatura 2013/3., 299-313.

*Az előadás címe és ajánlása:*

**Elkülönülés és összefonódás. Szubjektumkoncepciók Tandori Dezső költészetében**

Az előadás egy hosszú éveket felölelő kutatás történetét vázolja fel nagy vonalakban, és összefoglalja a *Szubjektumkoncepciók Tandori Dezső költészetében* című doktori disszertáció eredményeit. A lévinasi értelemben vett Másik kiterjesztett koncepciójának jegyében közelíti meg Tandori költészetének szubjektumképeit, elsősorban a *Duchamp-öröknap* és *Mindenki sziget* című rajzversek elemzése alapján. Emellett külön foglalkozik a *Töredék Hamletnek* és az *Egy talált tárgy megtisztítása* című kötetekben megjelenő szubjektivitás kérdésével is. *A feltételes megálló*, a *Celsius* és *A Legjobb Nap* című kötetekből kiemelt szövegrészek kapcsán kísérletet tesz egy olyan ökokritikai olvasat lehetséges irányainak körvonalazására, amely Tandori lírájának térpoétikáján alapul.

13.40-14.00

**Varga Borbála Kincső**

ELTE-BTK, harmadéves magyar alapszakos hallgató

*Eddigi kutatások összefoglalása:*

Kutatásaimban Tandori Dezső első kötetével, a *Töredék Hamletnek*kel foglalkoztam, annak is közelebbről az első ciklusában fellelt transzcendencia-nyomokkal. Emmanuel Lévinas, Martin Buber és a posztszekularizmus gondolkodóinak filozófiájára építkezve, a versek szoros olvasásával, a köztük lévő kapcsolatok elemzésével, valamint a szakirodalomban olykor megemlített, ám többnyire visszhangtalan, a szentségre, misztikumra, sőt: Isten-képre való utalásokkal indultam el egy olyan lehetséges olvasat megalkotásának útján, mely egy transzcendens Másik létét feltételezi az első kötet verseiben.

*Fontosabb publikáció a témában:*

Varga Borbála Kincső: *A transzcendens manifesztációja Tandori Dezső Töredék Hamletnek című kötetének Egy part kövei című ciklusában*, In Béla Bálint; Vass Viktória; Vass Zóra (szerk.), Móra Akadémia szakkollégiumi tanulmánykötet: A Móra Ferenc Szakkollégium évkönyve, Szeged, 2023, 179-197.

*Az előadás címe és ajánlása:*

**A transzcendencia megtalálása Tandori Dezső *Töredék Hamletnek* című kötetében**

Tandori Dezső első, *Töredék Hamletnek* című kötete kapcsán a recepcióban számtalanszor találkozunk olyan fogalmakkal, mint „szent”, „misztikus”, „Isten-kép”, a szakirodalom mégis megtorpan a transzcendencia felé nyíló olvasat lehetősége előtt. Előadásomban szeretném megmutatni ezt a lévinasi és buberi filozófiával alátámasztott olvasási lehetőséget, melynek eredményeként felsejlik a versek énjén túl egy transzcendens Másik, akinek hangja olyan erőkkel hívja a versek énjét, hogy az „kimozdul nézése mögül”, azaz olvasatomban: megkettőződik. Emellett a megkettőződés mellett igyekszem bemutatni az én és a Másik térként való megjelenését, az *Egyetlen* – elvett kötetcím – fogalmának jelentőségét, Hamlet szerepét, illetve azt: olvasatom hogyan illeszkedik Ludwig von Wittgenstein nyelvfilozófiájának szabályrendszerébe.

14.00 – 14. 30

Kérdések, észrevételek

A konferencia megrendezését támogatta: SZTE Bölcsészet- és Társadalomtudományi Kar